Tauvimate Bibi
O NA vakila tale ga na rarawa ke o sa sotava oti na ituvaki qori, se tauvimate bibi e dua na wekamu voleka. Ena leqataki o koya e tauvimate kei ira na veiqaravi. E rawa ni vakavu lomaocaoca tale ga na rere kei na lomaleqataki ni so na ka me vaka na laurai vakavuniwai, qarai se kena saumi, kei na lako vakaca ni wainimate ina yago. E rawa sara ga ni vakavuna na veilecayaki ni vakasama ni dua e tauvimate bibi.
Eda na vakacegui vakacava? E levu era vakila na vakacegu nira masu vua na Kalou, ra qai wilika na tikinivolatabu e veivakacegui. E vukei ira tale ga na loloma, kei na veitokoni ni nodra vuvale vaka kina o ira na itokani.
SALA ERA VOSOTA KINA ESO
E kaya o Robert e yabaki 58: “Ena vukei iko nomu vakabauta na Kalou mo vosota na kemu mate. Masuti koya, talaucaka vua na lomamu, qai kerea na yalona tabu. Kerea me vukei iko me donu tiko ga nomu rai, mo vu ni veivakayaloqaqataki ina nomu vuvale, mo vosota tale ga na kemu ituvaki.”
E tomana: “E dau yaga sara ga nodra veivuke na lewenivuvale. Rawa ni dua se le rua e qiriti au mai e veisiga me rau taroga seu vakacava tiko. Era vakayaloqaqataki au tale ga noqu itokani ena so tale na vanua. E veivakacegui dina, e vukei au tale ga meu kua ni soro.”
Ke o sikova e dua nomu itokani e tauvimate, vakasamataka na ka e kaya o Linda: “E vinakata o koya me bula vinaka tale, ena rairai votivoti vua ke veitalanoataki na kena mate. De vinaka mo drau veitalanoataka ga na ka drau dau taleitaka.”
Eda nuidei ni na marautaki tale na bula ke da vosota na tauvimate bibi, vakaukauataki keda na Kalou, veivakacegui na iVolatabu, kei na nodra veitokoni vakayalololoma na lewenivuvale vaka kina o ira na itokani.
fij_Latn fij_Latn fij_Latn fij_Latn fij_Latn fij_Latn fij_Latn fij_Latn